Studentu korporācija Fraternitas Academica ielūdz akreditēto akadēmisko augstskolu latviešu studentus uz viesu vakaru korporācijas dzīvoklī Rīgā, Baznīcas ielā 45 – 37 (ieeja no Bruņinieku ielas puses, ārdurvju kods 140)
Ja vēlaties darboties latviešu studentu korporācijā, dzīvot aktīvu, intelektuāli saturīgu sabiedrisko dzīvi, attīstīt savu personību, uzvedības kultūru, pienākuma apziņu, pilnveidot savu runas mākslu, iegūt vadības iemaņas un pieredzi administratīvā darbā, kā arī krietnu draugu pulku visai dzīvei, apmeklējiet Fraternitas Academica (Fr.Acad.) viesu vakarus, lai iepazītos ar korporācijas vēsturi, tradīcijām, sadzīvi un pašiem akadēmiķiem. Viesu vakari tiek pavadīti brīvā un draudzīgā gaisotnē; viesu vakara apmeklējums viesim neuzliek nekādus pienākumus attiecībā pret Fr.Acad., tomēr viesim ir jāievēro pieklājības normas un korporācijas iekšējās sadzīves noteikumi.
Studentu korporācijas ir akadēmiskas mūža organizācijas, kas vieno studentus un augstskolu beigušos. To pirmsākumi meklējami jau pirmajās pasaules universitātēs, kad no dažādām valstīm studēt sabraukušie jaunieši centās apvienoties pēc saviem novadiem. Baltijas augstskolas studentu korporāciju ideju ir pārņēmušas no Vācijas tradīcijām. Rodoties latviešu tautiskuma idejai, Tērbatā studējošie latvieši 1870. gadā iedibināja Tērbatas latviešu studentu rakstniecības vakarus Kronvaldu Ata vadībā. Jau sākotnēji šo vakaru iekšējā kārtība tika organizēta pēc korporāciju parauga. Pakāpeniski, gadu gaitā, tika izcīnīta jaundibināto latviešu studentu korporāciju vienlīdzība ar pastāvošajām vācu studentu korporācijām. Studentu korporācijām bija liela loma Latvijas brīvvalsts veidošanā. Tās apvienoja latviešu izglītoto daļu, veicināja tautiskās domas veidošanos, piedalījās brīvības cīņās un Latvijas armijas veidošanā. Brīvvalsts laikā korporācijas uzplauka, bet, kad PSRS okupēja Latviju, tās likvidēja un korporāciju biedri, kas neemigrēja, tika represēti. 1989. gadā sākās korporāciju darbības atjaunošana Latvijā un šobrīd tās vieno vairākus tūkstošus esošo un bijušo studentu.
Nākamie viesu vakari notiks 2013.gada I sēmestŗī; lūdzam skatīt darbības plānu
Draugs ir dzīves labākais ieguvums!